**MTÜ KÄSMU KÜLASELTS**

**ÜLDKOOSOLEKU PROTOKOLL**

Aeg: 22.09.2018

Koosoleku algus: ca 12:00

Koosoleku lõpp: ca 13:30

Koht: Käsmu Rahvamaja

22.09.2018 kl 12:00 seisuga on MTÜ-l Käsmu Külaselts 70 liiget. Koosolekul osaleb 64 liiget:

kohal on 41 liiget; esitatakse 24 kirjalikku volitust, millest üks on kehtetu põhikirja punkti 5.6 kolmanda lause kohaselt; kirjaliku volikirja alusel esindatud seega 23 liiget; lisaks on laekunud üks kirjalik nõusolek põhikirja eesmärgi muutmiseks), puudub 6 liiget. Koosolek on otsustusvõimeline vastavalt seltsi põhikirja punktile 5.6.

Päevakord:

1. MTÜ Käsmu Külaselts põhikirja muutmine
2. MTÜ Käsmu Külaselts liikmemaksu muutmine
3. Ülevaade Käsmu bussijaama menetluse hetkeseisust
4. Muud küsimused

Koosoleku juhatajaks valitakse ühehäälselt Mari-Liis Vohli, protokollijaks Kristjan Altroff.

Päevakord kinnitatakse ühehäälselt.

1. **MTÜ Käsmu Külaselts põhikirja muutmine**

K. Altroff tutvustab MTÜ Käsmu Külaselts põhikirja muutmise eesmärki. Põhikiri pärineb 2010. aastast ning seda on vaja värskendada. Selts on muutunud oluliselt aktiivsemaks, seltsi liikmeid tuleb iga päevaga juurde. Seetõttu on haldamine ja opereerimine muutunud keerulisemaks ning tuleks teha paindlikumaks. Lahendada aja jooksul tekkinud vaidluskohad ja ümber sõnastada eesmärk.

Kordab üle üldkoosoleku kutsele lisatud põhikirja muutused ja juhatuse ettepanekud, millega kõikidel liikmetel on olnud võimalus tutvuda. Koosoleku alguseks vastuväiteid ei laekunud.

Ettepanek tegevuse eesmärgi ümbersõnastuseks pannakse hääletusele:

Vastu: 0, erapooletu: 0, poolt 64. Täidetud on MTÜS § 23 lg 11 nõue. Tegevuse eesmärgiga on nõus kokku 92,86% seltsi liikmetest.

**OTSUS:** Sõnastada ümber seltsi tegevuse eesmärk järgmiselt: *„Ühingu tegevuse eesmärgiks on Käsmu küla hoidmisele ja edendamisele ning elujõulise kogukonna arendamisele kaasaaitamine; kodanikualgatuse, majandusliku ja sotsiaalse ühtekuuluvuse arengu toetamine“.*

Järgneb arutelu juhatuse ettepanekute üle põhikirja muutmiseks, mh tasulise parkimise võimalikkuse üle ning üldkoosoleku kvooruminõude üle.

Seltsi liikmed on kõikide juhatuse ettepanekutega nõus, kuid kvooruminõue soovitakse ümber sõnastada. Üldkoosolek soovib punkti 5.7 ümber sõnastada järgmiselt:

*Üldkoosolek on otsustusvõimeline, kui sellel osaleb vähemalt 25% Ühingu liikmetest. Ühingu liiget võib esindada üksnes teine sama Ühingu liige. Volituse alusel esindatavate liikmete arv ei ole piiratud. Kui üldkoosolekul ei ole esindatud nõutav arv liikmeid, tuleb neljateistkümne (14) päeva jooksul üldkoosolek uuesti kokku kutsuda. Teistkordselt kokku kutsutud üldkoosolek on pädev otsuseid vastu võtma, sõltumata osalejate arvust.*

Lõplik põhikirja muudatuste tekst pannakse hääletusele.

Vastu: 0, erapooletu: 0, poolt: 64. Täidetud on MTÜS § 23 lg 1 nõue.

**OTSUS:** Kinnitada kõik MTÜ Käsmu Külaselts põhikirja muudatused ning edastada ümbersõnastatud põhikiri äriregistrile.

1. **MTÜ Käsmu Külaselts liikmemaksu muutmine**

V. Ong tutvustab juhatuse ettepanekut liikmemaksu tõstmiseks 20 euroni aastas. Ettepanek põhineb eelmisel seltsi üldkoosolekul liikmete poolt tehtud ettepanekul liikmemaksu suurendada. Uus liikmemaks kohalduks 2019. aastast.

Järgneb arutelu. Ettepanek liikmemaksu tõstmiseks pannakse hääletusele.

Vastu: 0, erapooletu: 0, poolt: 64.

**OTSUS:** Kinnitada MTÜ Käsmu Külaselts liikmemaksu suuruseks alates 2019. aastast 20 eurot aastas.

V. Ong paneb kõigile südamele, et liikmemaksu tasumist ei unustataks.

1. **Ülevaade Käsmu bussijaama menetluse hetkeseisust**

K. Altroff annab ülevaate bussiparkla ja bussiootepaviljoni menetluskäigust.

Bussiparkla

Bussiparkla ehitusprojekt on esitatud kooskõlastamiseks Maanteeametile. See on välja töötatud koos professionaalsete projekteerijatega ning on ideaalseim võimalikest lahendustest. Erinevaid lahendusi on põhjalikult katsetatud, kuid arvestada tuli:

* vahetu naabri (perekond Reile) soovidega,
* juurdepääsuõigustega Mai Aavisto krundile
* rannakivide säilitamisega (me ei soovinud kive nihutada)

Parima lahenduse leidmise huvides vähendasime parkimiskohtade arvu 5-le.

Keskkonnaamet on parkla heaks kiitnud koos Ranna tee 13 DPga. Viimasteks tehnilisteks lahendusteks kohtun Maanteeametiga 25.9, et arvesse võtta nende nõudmised. Usun, et lähimate kuude jooksul saame vallalt ehitusloa, mis võimaldaks parkla valmis ehitada 2019. suvehooaja alguseks.

See, mis praegu on kruus, on mõeldud asfalteerimiseks. Bussiparkla enda osas soovisime algselt murukivi, kuid arvutused näitasid, et murukivi ei kanna suuri busse. Seega tuleb tänavakivi.

Rahastuse osas taotleme valla finantseeringut. Bussipeatuste korrastamine on ka koalitsioonilepingu punkt, esitame taotluse parkla lisamiseks valla teehoiukavva ja ehituskulude katmiseks valla 2019. a. eelarvest.

Lisaks esitame vallale taotluse bussiootepaviljoni vee-, elektri- ja kanalisatsioonikulude katmiseks.

MTÜ-l Käsmu Külaselts on võimalus paigaldada bussidele tasulise parkimise lahendused.

Kui Maanteeamet seda lubab, paigaldatakse bussidele alates bussijaamast edasisõitu keelav märk. Enne me midagi kinni panema ei hakka, kui parkla on lõplikult valmis.

Küsimus saalist: Kes käib kontrollimas, et buss on nõuetekohaselt pargitud?

K. Altroff: siin on erinevaid lahendusi. Keegi peaks tõepoolest käima kontrollimas (külavanem?). Teine variant, mille peale oleme mõelnud, on, kuidas inimesi bussijaamast edasi viia, kui nad ei jõua kõndida. Siin võiks olla jalgrattalahendusi. On ka esialgne mõte, et võib-olla väike rongike, mis oleks maalitud Käsmu värvidesse. Siin oleks võimalus pakkuda turistidele kõrvaklappidest infot küla ajaloo kohta. Selline rongilahendus vajaks kindlasti juhti. Juht saaks enda kanda võtta ka parkimise kontrollimise, eriti juhul kui kujundame tulevikus ka sõiduautodele tasulise parkimise lahendusi. See võiks olla tulevikus lausa suvine töökoht. Hetkel on sellest aga vara rääkida – meil ei ole veel bussijaama.

M-L. Vohli: oleme seda ideed testimiseks külaelanike peal katsetanud. Minu arvates on jumala vahva mõte. Just ka autodega liiklejate vähendamiseks.

L. Tiitma: See oleks turismimagnet.

K. Altroff: Aga see peab olema stiilne ja Käsmu miljööga sobituv. Niisugustes värvides, et ei oleks Disneyland. Mahe, kaunis, ilus, et oleks ka külaelanikele vastuvõetav.

S. Valm: Jään pensionile, hakkan rongijuhiks.

K. Altroff: visiooni kujundades: see võiks olla esimene töökoht, mille loob MTÜ Käsmu Külaselts.

E. Ojalill: peame leiutama ka jalgrattalaenutuse võimaluse.

Toimub pikem arutelu Käsmu liigliikluse teemadel.

K. Altroff: kokkuvõttes on bussiparkla kavandatud nii, et ta saaks 2019. a. suvehooajaks valmis, *sõltumata* *sellest, mis saab bussiootepaviljonist*.

Bussiootepaviljon

K. Altroff annab ülevaate Käsmu bussiootepaviljoni visioonist.

Räägin visioonist. Me ei hakka veel ehitama. See on visioon.

Eelprojekt on valmis. Selle on kooskõlastanud Maanteeamet ning on hetkel kooskõlastamisel Keskkonnaametis. Keskkonnaameti otsusest sõltub, kas saame lahendusega edasi minna või mitte. Keskkonnaameti ametnikele see meeldib: ütlevad, et võiks küll selline olla. Aga nad on andnud teema edasi Lahemaa rahvuspargi arhitektuurinõukogule, kus on Eesti Arhitektide Liidu esindajad, valla esindaja, ka küla esindaja. Nõukogu on öelnud, et see on lahendus millega võib edasi minna, aga soovitakse täpsustusi vundamendi, sokli, nurgalahenduste jms osas ning lisaks kindlasti 3D visualisatsiooni. See nõue on igati mõistlik, sest raske on ühe pildi järgi ette kujutada, milline paviljon täpselt välja hakkab nägema. Kui näed paviljoni 3D-na kõikide nurkade alt, annab see oluliselt parema ülevaate ja külarahvas saab otsustada, kas see on midagi, mida me sooviksime või mitte.

Näitab visuaale. Näitab olemasolevat ehitist ja räägib uue paviljoni mõõtudest. 3,5 x 3,5 x 7,5 m. Päris lõplikku disainilahendust hetkel ei olegi, sest kivid võetakse Käsmu enda keskkonnast.

S. Valm: pingid peaksid ette tulema, kus istuda saaks. Toetab L. Tiitmaa.

K. Altroff: Välja saab panna pingid, muidugi.

S. Valm: katusealune peaks ees olema.

T. Huttunen: Mis puudega saab, mis paviljoni ees on?

K. Altroff: puud jäävad. Bussiparkla ehitusprojekti seletuskirja on kirjutatud lause: rajamisel maksimaalselt säilitada olemasolevat kõrghaljastust.

E. Ojalill: Kas alumisel korrusel on ka pinged? Teisele korrusele vanainimene ei kõnni.

Küsimused: kas esimese korruse ooteala ei ole liiga väike? Miks peab olema nii kõrge? Mida sealt vaadata?

K. Altroff selgitab jooniste ja piltide põhjal kujundust ja vastab küsimustele.

T. Pruuli: Mis on meie roll külaseltsina? Kas öelda meeldib, ei meeldi?

K. Altroff: Külaseltsi roll algusest peale on seda projekti vedada. Oleme sellega tegelenud 2 aastat, neist üks intensiivsemalt. Algusest peale on projekti aidanud koordineerida Eve, Kunstiakadeemia mõtetest kuni arhitektuurse lahenduseni, vaadata et see liiguks edasi, et saada vajalikud kooskõlastused. Et jõuda nii kaugele, et Keskkonnaamet ja vald ütleks, et jah, me võime edasi minna, ja siis anda see otsustus teile ja kogu külale. Kui küla sellist lahendust ei soovi, me sellega edasi minna ei saa. Aga see on see lahendus, millele oleme panustanud palju aega, südant, häid soove. Küll aga nõustun sellega, et lahendus on ootamatu ja mitte kõigile ei pruugi meeldida.

Küsimus: Miks te teete enne kooskõlastused, kui külarahvas ei ole teinud oma otsust? Kas ei võiks olla mitu versiooni ja siis minna konkreetse asjaga edasi?

K. Altroff: Selleks, et me teaksime, kas see idee, mis on tulnud Kunstiakadeemialt, arhitektidelt, on üldse mõeldav. Et kas me tohiksime sellist üldse püstitada või mitte.

Küsimus: kes finantseerib?

K. Altroff: MTÜ Käsmu Külaselts. Annetustest.

Küsimus: Kas seda ei võiks teha niipidi, et enne kooskõlastusi küsida külarahva arvamust?

E. Ojalill: Koosolekul on võimalus olnud kõigil avaldada arvamust ja muudatusi teha, öelda, mida nad sellest arvavad. Samuti on materjal üleval kodulehel.

K. Altroff: Külaseltsi roll on projekti vedada. Küla otsustada on, kas me läheme selle projektiga edasi. See ongi pikk protsess. Tehtud selles mõttes südamega, et tuleks lahendus, mis oleks tulevikkuvaatav, aga seotud Käsmu identiteediga. Et ei oleks ainult tänapäevane.

V. Ong: Mina värskendan natuke mälu. Kui arhitektid olid siin ja projekti tutvustasid küla üldkoosolekul. Toona oli saalile konkreetne küsimus, kas me läheme projektiga edasi. Keegi ei vaielnud vastu. Pigem kõik aplodeerisid. Praegu oleme sellises seisus, et lähemegi edasi. Ei peaks olema küsimustki, kas me seda teeme. Oleme sellesse investeerinud aega ja raha.

K. Altroff: Tõele au andes on vähemasti üks külaelanik öelnud mulle konkreetselt, et temale ei meeldi. Aga ta on tore. Ta ei tule ütlema, et küll sa oled loll, sa ei saa asjadega hakkama, ma teeksin paremini. Lihtsalt kommenteerib ideed ja ütleb, et tema arvates ei sobi. Aga meil on täna aega. Meie arhitektuurne lahendus vajab veel 6-8 nädalat tööd. Vahepeal on FB-st läbi käinud idee taastada 1950ndate versioon. Kõik arhitektid ja Kunstiakadeemia rektorgi on öelnud, et ei ole mõtet taastada vana, äärmisel juhul astuda vanaga dialoogi või sümbioosi. Aga et parim oleks vaadata tulevikku ja ehitada täiesti uus variant. Siiski - kui nüüd tekib uut innukust, siis küla aktiivsuse seisukohast on see hea: neil, kellel on mõte taastada vana, on praegu võimalik teha alternatiivne ehitusprojekt. Meil on aega. Mõelgu läbi ehitusprojekt ja kuidas seda finantseerida. Ja paneme need ideed omavahel konkureerima.

Hetkel ei ole meil alternatiivina muud, kui visand sellest, milline ta kunagi oli. Seal ei ole tualetti, mis on kogu projekti sisuline algus. Milline see välja näeks? Kas ametid kooskõlastaksid? Kuidas finantseerida? Aga kui on sellist soovi, on alternatiivi võimalik teha küll.

Küsimus: kas vald on lubanud paviljoni vett, elektrit ja kanalisatsiooni finantseerida, sõltumata arhitektuursest lahendusest?

K. Altroff: hetkeseisuga ei ole vald midagi lubanud. Esitame alles taotluse. Aga oleme valla esindajatega sellest korduvalt rääkinud. Seda tuleks vaadata kui väga head mittetulundussektori ja avaliku sektori koostööprojekti. Oleme seltsina teinud absoluutselt kõik asjad, mida tegelikult peaks tegema vald. Oleme ise juhtinud ja vedanud seda projekti. Valla roll on määrida paber ja anda raha.

L. Altroff: omavalitsuse roll on avalike teenuste pakkumine, siia käib ka bussipeatus.

T. Huttunen: Ma saan väga hästi aru, mis põhimõte siin taga on. Et oleks modernne. Ja et näidata, et küla elab ja läheb edasi. Aga ma kardan, et see variant on natuke riskantne. Ta on väga modernne. Ja ümber on vanad majad. Võib-olla siit tuleb hea ja võib olla ei tule hea. See on risk, minu arvates.

Külaelanik: Ja teine asi on, et kas me teeme vaatamisväärsust või me mõtleme inimeste mugavusele. Meil on palju eakaid, kes üles ei roni. Milleks teine korrus?

K. Altroff: Küla ei koosne ainult eakatest inimestest. Meil on palju lapsi, kes igal hommikul kooli lähevad. Me tahamegi, et nad sädistaksid üles alla ronides. Tahame tuua siia elu.

M-L. Vohli: See on väga tore, et me mõtleme eakate inimeste peale. Aga me soovime, et külas oleks ka teistsuguseid inimesi. Et tulekski noored, olekski noored pered. Roniksidki teisele korrusele, ka kolmandale. Et elu oleks rohkem küla vahel.

S. Kristenprun: Kui väike laps ronib üles, mis on seal need turvaelemendid?

M-L. Vohli: Ärge minge lolliks. Neljakorruselised/viiekorrulised majad, kus on turvaelemendid?

Hääled saalist: puud ei ole turvatud, kivid ei ole turvatud. Ärme utreeri.

K. Altroff: Vaatame täna ka piirivalvetorni sadamas, mis on täiesti turvamata.

S. Kristenprun: Kas on variant, et projekti ümber teha? Nt et teha madalam, võtta kolmas korrus ära?

K. Altroff: Ikka on olemas. Kõigepealt peab aga Keskkonnaamet oma seisukoha andma. Nagu enne ütlesin, bussiparkla tuleb, sõltumata paviljonist. Olemasolev paviljon säilib kuni uue ehitamiseni, keegi ei hakka seda ära lammutama. Kui me otsustame, et me tahame uut paviljoni, siis tulgu ta siis, kui tuleb. Hetkel jookseb graafik nii, et kui see oleks kõikide külaelanikega okei, teeksime bussijaama terviklikult kevadeks valmis. Ehk siis – iga samm, mida me ise ütleme, et me ei taha võtta, selle võrra lükkub ehitusprotsess edasi. Kui me tahame bussijaamaga valmis saada ja minna edasi järgmiste projektidega – nt teha korda Võrkneeme muul – siis selle võrra lükkuvad ka need projektid edasi.

Kui Keskkonnaametist tuleb kooskõlastus, läheb see edasi vallale ehitusloa menetlusse. Vallal on kaalutlusõigus. Kui on märkimisväärne arv inimesi, kes tahaks näha teistsugust lahendust, siis vald kaalutleb, kuidas edasi ja kas peaks tegema rahvaküsitluse.

Koostame 3D visualisatsiooni, näitame, milline see välja näeks ja küsime siis küla arvamus. Minule endale see lahendus meeldib.

Küsimus: Mis vormis see küla arvamus peaks olema? Siis peaksime tegema uue üldkoosoleku, et rahvas saaks arvamust avaldada.

K. Altroff: Jah. Võime seda teed minna. Või minna seda teed, et vald kaalutleb, kas on vaja rahvaküsitlust või mitte. Usun, et see 3D visioon suudab veenda ka neid inimesi, kes praegu kahtlevad. Paneme selle kodukale üles ja vaatame, mida külarahvas arvab. Ja siis läheme edasi.

Tulevikus mõtleme läbi ka jõulukuusekaunistused, valgustuse jne. Teeme nii, et on ilus.

1. **Muud küsimused**

M-L. Vohli räägib küla prügiprobleemidest. Inimesed toovad oma prügi avalikesse kohtadesse. Muuli prügikast on rannaprügi jaoks, aga rahvas toob süstemaatiliselt oma majapidamisprügi meie prügikasti kõrvale.

Seega saatsin valda kirja, et vaadata üle kõik prügiveoteenustega liitujad Käsmu külas. Ja vaataksime hooaja alguses üle, et kõigil, kellel on leping sõlmitud, oleksid ka konteinerid. Vajadusel peab käima majast majja.

Palun andke teada oma naabritele, et võime kevadel tulla kontrollima. Muud moodi me seda ära hoida ei saa. Kontrollida saab ka majutusasutusi.

Kurb on, et rahvas nii suhtub. Lepingu saab teha hooajalise ning see ei maksa palju (ehk 5 eurot kuus).

Seltsi liikmetel paremaid ettepanekuid ei ole.

S. Valm ja L. Tiitma: kas muuli tee võiks saada ka musta katte? Seal on suvel õudne tolm.

K. Altroff: Võiks küll. Võrkneeme muul võiks olla järgmine avaliku ruumi kujundamise objekt (mõistagi on lõpetada vaja ka rahvamaja). Sel aastal me silume selle otsa, organiseerime nende koledate betoonkamakate äraveo. Siis vaataks koos edasi, mida me tahaksime sinna teha, et see ala saaks korda ja saaks ilus. Sinna võiks viia ka mustkattega tee.

M-L. Vohli: Jah, aga koos lamavate politseinikega.

E. Ojalill: sooviks oma maja ette ka lamavaid politseinikke.

K. Altroff: Olen palunud Maanteeametil paigaldada Käsmu külla täiendavaid lamavaid politseinikke.

M-L Vohli tänab kõiki kohaletulnud ning lõpetab koosoleku.

Lisad:

* Üldkoosoleku kutse
* Osavõtjate registreerimisleht
* Volikirjad

Koosolekut juhatas:

Mari-Liis Vohli

/allkirjastatud digitaalselt/

Protokollis:

Kristjan Altroff

/allkirjastatud digitaalselt/